Teenstand teen Aarto is weens ‘misleidende inligting’Argieffoto Die parlementêre portefeuljekomitee oor vervoer het sy kommer uitgespreek oor die voortgesette teenstand teen die Wysigingswetsontwerp op die Administratiewe Beregting van Padverkeersmisdrywe (Aarto). Mosebenzi Zwane, voorsitter van die komitee, meen die teenstand teen Aarto is weens “misleidende inligting”. Hy het gesê hy het kennis geneem van die besware teen en bekommernisse oor Aarto. Volgens Zwane is daar egter gedetailleerde deelnemende prosesse gevolg waar die bekommernisse wat geopper is, behoorlik oorweeg is. “Albei parlementshuise het omvattende en uitputtende deelnemende prosesse onderneem nadat die wetsontwerp ingedien is. Soortgelyke prosesse is deur die regering onderneem en belanghebbendes het ruim geleentheid gehad om die prosesse te beïnvloed,” sê Zwane. Aarto is verlede week deur pres. Cyril Ramaphosa bekragtig. Dit is egter nog nie duidelik wanneer dit van krag sal word nie. Verskeie organisasies en instellings het egter hul teenstand teen Aarto uitgespreek en gedreig om dit tot in die Konstitusionele Hof te beveg. Zwane het egter gemaan dat aktivistegroepe nie gekant moet wees teen die regering se pogings om die lewens van Suid-Afrikaners te verbeter nie. “Die teenstand teen Aarto is weens misleidende inligting, veral die kwessies wat hulle op hersiening wil neem. Geen belanghebbendes is uit die openbare deelnameproses gesluit nie, en alle insette is in ag geneem tydens die finalisering van die wetsontwerp,” het hy gesê. Suid-Afrikaners moet eerder probeer om Aarto doeltreffend te maak en saamwerk om dit te verbeter sodat dit die breër samelewing kan bevoordeel, het Zwane bygevoeg. “Die komitee is steeds van mening dat die implementering van Aarto sal help om die bloedbad op ons paaie te verminder, en wetstoepassers die nodige hulpmiddels sal gee om diegene wat nie die wet nakom nie aan die pen te laat ry.”